KUALA TERENGGANU - Majlis Bandaraya Kuala Terengganu (MBKT) menyediakan 3,350 petak perniagaan di 23 lokasi Bazar Ramadan sekitar Kuala Terengganu.

Menurut jurucakap MBKT antara kawasan berkenaan ialah di Dataran Shahbandar, Chabang Tiga, Gong Badak, Batu Buruk, Taman Permint, Teluk Ketapang dan Taman Purnama Tok Adis.

Katanya kesemua petak yang disediakan MBKT telah pun diisi peniaga yang kebanyakannya memilih menjual lauk-pauk untuk berbuka puasa, kuih-muih dan juga menjual pakaian.

"Mengikut syarat lesen, perniagaan bazar Ramadan perlu bermula dari pukul 3 petang bagi jualan makanan. Kebanyakan gerai ini kita wujudkan di kawasan lapang yang strategik dan mudah dikunjungi orang ramai," katanya kepada Bernama di sini hari ini.

Beliau berkata unit penguat kuasa MBKT bersama pegawai Kesihatan akan sentiasa membuat pemantauan dan pemeriksaan di kawasan bazar bagi memastikan peniaga mematuhi peraturan, menjaga kebersihan makanan dan memiliki sijil kesihatan.

Menurut beliau kompaun sebanyak RM250 akan dikenakan sekiranya terdapat peniaga yang tidak mematuhi peraturan. - BERNAMA