KUANTAN - Pelatih Akademi Latihan Penerbangan Malaysia (MATA) akan mewakili negara ke pertandingan WorldSkills Competition untuk kategori penyelenggaraan pesawat di Sao Paolo, Brazil tahun depan.

Ketua Pegawai Eksekutif MATA Sulaiman Dahlan berkata pemilihan calon tunggal negara itu akan dipilih daripada tiga pelatih MATA yang memenangi tiga tempat teratas bagi kategori itu dalam pertandingan WorldSkills Malaysia pada 14 Jun hingga 17 Jun baru-baru ini.

Katanya mereka ialah Shafiq Ammar Idris yang muncul juara, Nurul Amalina Safura Ismail selaku naib juara dan Wintore Bacgust Isidore Lajawah di tempat ketiga.

"Mereka merupakan pelajar tahun akhir jurusan 'Licensed Aircraft Maintenance Engineer' akan diuji sekali lagi untuk memilih hanya seorang sahaja untuk bertanding dalam acara tersebut," katanya kepada pemberita di sini, hari ini.

Beliau berkata ini merupakan sejarah buat negara kerana julung kalinya menghantar penyertaan bagi kategori penyelenggaraan pesawat dalam WorldSkills Competition peringkat antarabangsa sejak diperkenalkan pada tahun 1946.

"Kita berharap dengan penyertaan ini bukan sahaja dapat membawa nama negara malah memberi pengalaman kepada pelatih dari Malaysia yang bersaing di peringkat dunia dalam kategori penyelenggaran pesawat," kata Sulaiman.

Katanya kategori itu yang julung kali dipertandingkan dalam Worldskills Malaysia telah disertai oleh ramai peserta daripada kolej penerbangan di negara ini.

"Amat membanggakan apabila daripada 17 pelatih yang berjaya ke peringkat akhir, tiga daripadanya merupakan pelatih MATA dan mereka berjaya menduduki tempat ketiga, naib juara dan juara," katanya.

WorldSkills Competition (WSC) adalah pertandingan peringkat antarabangsa membabitkan para belia dari seluruh negara bertanding bagi mencari peserta terbaik dalam bidang masing-masing. - BERNAMA