KUALA LUMPUR - Menteri Besar Selangor, Tan Sri Abdul Khalid Ibrahim tidak diberi ruang untuk memberi penerangan kepada umum mengenai isu pertukaran jawatan Menteri Besar yang menjadi polemik sejak beberapa minggu lalu.

Eksekutif Perhubungan Media Lensa Anak Muda Malaysia (Lensa), Shukri Kamaruddin berkata, beberapa penerangan dan penjelasan yang dibuat oleh pihak tertentu sebelum ini hanya mengambil kira pandangan sebelah pihak iaitu mereka yang berpendirian Menteri Besar Selangor perlu ditukar.

“Beberapa penerangan dan penjelasan yang dibuat sebelum ini hanya mengambil kira pandangan sebelah pihak, iaitu mereka yang berpendirian Menteri Besar Selangor perlu ditukar.

“Terus terang kami katakan, pertelingkahan ini sudah kelihatan berat sebelah pada mata rakyat dan kami anak muda memandangkan pihak Menteri Besar sendiri mungkin masih kurang memberikan penjelasan berhubung isu besar ini. Tidak dinafikan juga, masih ramai yang keliru dan buntu mencari jawapan sebenar apabila isu ini dilontarkan termasuk di media-media sosial hari ini,” katanya melalui satu kenyataan media hari ini.

Sehubungan itu, Shukri memaklumkan, Lensa akan mengadakan satu forum bertajuk Krisis Selangor ; Khalid Ibrahim Belot Pakatan? di Dewan Perhimpunan Cina Kuala Lumpur Selangor, Jalan Maharajalela di sini malam esok.

Katanya, panelis forum itu termasuk Pegawai Tugas Khas Ekonomi dan Kewangan Menteri Besar Selangor, Azrul Azwar, Pengerusi Solidariti Anak Muda Malaysia, Chegubard, Penulis dan Kolumnis, Nathaniel Tan. - mynewshub.my