GEORGETOWN - Polis pelancong Pulau Pinang kini berimej baharu dengan dilengkapi lima unit kenderaan pelbagai guna (MPV) Elit dan 14 basikal bagi meningkatkan rondaan di kawasan tumpuan pelancong.

Ketua Polis Pulau Pinang Datuk Abdul Rahim Hanafi berkata 38 anggota polis pelancong terbabit akan memberi tumpuan di lokasi tumpuan pelancong iaitu Lebuh Chulia, Komtar, Batu Ferringhi, Persiaran Gurney, Bukit Bendera dan Padang Kota Lama.

"Pasukan itu di bawah seliaan terus Timbalan Ketua Polis negeri dan seorang pegawai berpangkat Asisten Superintendan. Kami yakin kehadiran kerap mereka di kawasan berkenaan mampu membanteras jenayah ragut di bandar ini," katanya kepada pemberita selepas majlis pelancaran pasukan polis pelancong berimej baharu di sini hari ini.

Katanya 60 peratus daripada anggota berkenaan adalah wanita bagi memudahkan mereka mendekati pelancong dan memberi penerangan tentang langkah pencegahan jenayah untuk mengelakkan golongan itu menjadi mangsa ragut Abdul Rahim berkata pihaknya sedang mengkaji untuk menjadikan semua laluan di sekitar pusat bandar ditukar kepada jalan sehala bagi memudahkan rondaan kawalan seterusnya membendung jenayah ragut.

Beliau turut mencadangkan anggota penguat kuasa Majlis Perbandaran Pulau Pinang (MPPP) turut serta dalam usaha memantau jenayah jalanan di sekitar Georgetown.

" Saya juga telah berbincang dengan Ketua Menteri Pulau Pinang Lim Guan Eng mengenai perkara itu...mungkin MPPP boleh dirikan pondok sementara berdekatan anggota polis untuk sama-sama banteras jenayah jalanan," katanya.

Dalam pada itu, beliau berkata cuti seramai 1,006 anggota dan pegawai trafik telah dibekukan sehingga 4 Ogos ini bagi membolehkan mereka bertugas mengawal kelancaran lalu lintas sempena sambutan Aidilfitri. - BERNAMA