GEORGETOWN - Seorang lelaki Myanmar yang bekerja di kedai batu permata ditemui mati dengan beberapa kesan tikaman di dada dan leher di Jalan Samak, Medan Samak di sini hari ini.

Mayat Tin Tun Myat, 24, yang berlumuran darah dan masih memakai topi keledar ditemui orang awam pada 9.40 pagi.

Timbalan Ketua Jabatan Siasatan Jenayah Pulau Pinang Asisten Komisioner Mohd Nasir Salleh berkata Tin yang menunggang motosikal untuk ke tempat kerja dilanggar sekumpulan lelaki dengan motosikal sehingga terjatuh sebelum ditikam dengan senjata tajam.

"Polis percaya lebih daripada tiga lelaki terlibat dan motif pembunuhan masih disiasat. Polis akan meneliti rakaman litar tertutup dari premis berhampiran bagi mengenal pasti identiti penyerang," katanya ketika ditemui pemberita di tempat kejadian.

Mohd Nasir berkata lelaki itu memiliki dokumen perjalanan yang sah dan polis kini mengesan warisnya untuk urusan tuntutan mayat.

Beliau meminta orang ramai yang mempunyai maklumat berhubung kes itu supaya menghubungi pegawai penyiasat Insp Chien Chung Tsaur di talian 012-4087999 atau balai polis berhampiran bagi membantu siasatan. - BERNAMA