LONDON - Marco Reus mungkin menyertai Liverpool atau Manchester United pada harga £19.8 juta (RM99 juta) selepas butiran klausa pelepasan dalam kontrak pemain berkenaan terbocor, hari ini.

Pemain sayap skuad kebangsaan Jerman yang dinilai tinggi ketika ini kini diburu kelab ternama Eropah selepas dua musim penuh kejayaan bersama Borussia Dortmund dalam Bundesliga.

Liverpool berminat ketika ini tetapi dipercayai Reus mungkin dapat menarik yuran perpindahan hampir £30 juta (RM150 juta) yang mungkin menyentap hajat The Reds itu.

Musuh Dortmund, Bayern Munich dan gergasi Sepanyol, Real Madrid juga sudah dikaitkan dengan pemain berusia 25 tahun itu tetapi perkembangan yang sudah terbocor ketika ini menyemarakkan kesungguhan Liverpool dan musuh tradisi, United.

Pengurus baru Red Devils, Louis van Gaal masih mencari pemain bertaraf dunia dalam pasaran perpindahan ketika ini sebelum liga Inggeris pertama untuknya bermula.

Reus menyertai Dortmund pada 2012 dari Borussia Monchengladbach.Dia menjaringkan 21 gol daripada 39 perlawanan untuk Dortmund, musim lalu tetapi tidak dapat bersama meraih kejayaan Jerman menjulang Piala Dunia gara-gara menanggung kecederaan. - BBC Sport