Texas – Seorang bayi berjaya diselamatkan meskipun sebahagian badannya terjojol daripada perut ibunya yang luka akibat kemalangan selepas wanita itu tercampak keluar dari kereta yang dinaikinya bersama kekasih serta anak perempuan mereka yang berusia dua tahun.

Bayi yang diberikan nama Emma Lyn Anahi Ortega itu, diselamatkan oleh Iria Wolnick yang kebetulan melalui jalan tersebut untuk menghadiri upacara pengebumian.

Menurut Iria, ketika dia berhenti di tempat kemalangan itu dia mendapati Niser Saldana-Quilantan, teman lelakinya Edward Ortega dan anak perempuan mereka, Adrallis Ortega telah tercampak dari kenderaan tersebut.

Iria kemudiannya mendengar suara Niser mengerang dan bertanya sama ada bayi dalam kandungannya selamat.

``Dia asyik bertanya kepada saya mengenai keadaan bayinya dan apabila saya melihat perutnya, saya mendapati kepala dan tangan bayi itu sudah separuh keluar melalui luka di perutnya,’’ kata Iria.

Iria yang tidak mempunyai pengalaman menyambut bayi, kemudiannya memberanikan diri dan menarik bayi berkenaan daripada perut ibunya.

Ketika itu juga seorang pemandu trak singgah di tempat kejadian dan menolong memotong tali pusat bayi itu.

Niser bagaimanapun meninggal dunia akibat kecederaan parah manakala teman lelaki dan anak perempuannya, terselamat.