KOTA BHARU - Lebih 100 nelayan dan pemilik bot di sini  hari ini mengadakan perhimpunan aman bagi membantah tindakan pengusaha operasi bot laut dalam yang menggunakan bot dan awak-awak dari Vietnam sehingga  menjejaskan pendapatan nelayan tempatan.

Penggunaan bot dari Vietnam didakwa menjejaskan pendapatan kira-kira 700 nelayan di perairan Kuala Besar di sini dan juga Tumpat.

Ketua nelayan Kota Baharu, Hazhar Mat Sanisah berkata para nelayan Vietnam itu turut mengamalkan kaedah tangkapan yang salah termasuk menggunakan pukat tunda.

"Cara tangkapan yang digunakan itu telah merosakkan unjam-unjam serta bubu nelayan tempatan. Mereka dilihat semakin berani memasuki perairan negara dan ada antara mereka membawa masuk sehingga lima buah bot untuk satu permit," katanya kepada pemberita di sini hari ini.

Seorang nelayan Nik Mohd Kamal Hussin, 46, berkata pihak berwajib perlu menangani masalah tersebut kerana ia telah memberi kesan
kepada pendapatan beliau dan rakan-rakannya.

"Sebelum ini kami mampu memperolehi pendapatan sehingga RM5,000 seminggu, namun kini pendapatan tersebut semakin berkurangan.

"Kami amat berharap pihak berwajib dapat membantu menyelesaikan masalah ini kerana ia melibatkan sumber pendapatan kami sejak sekian lama," katanya.

Aziz Ibrahim, 56, berkata beliau berharap pihak berkuasa dapat memantau kegiatan tersebut daripada terus berleluasa.

"Aktiviti ini perlu dibanteras dengan kadar segera kerana ia bukan sahaja melibatkan nelayan tempatan malah ia turut membabitkan hasil laut negara," katanya. - BERNAMA