KUALA LUMPUR - Perbalahan antara Menteri Besar Selangor Tan Sri Khalid Ibrahim dengan Pengerusi DAP Selangor, Tony Pua berhubung isu gangguan bekalan air di Selangor makin memuncak.

Tony hari ini membidas Khalid kerana mengkritik beliau hanya disebabkan peringatannya kerajaan Selangor supaya tidak cuma pandai memberi alasan dan berjanji gangguan bekalan air tidak akan berulang.

Pengerusi DAP Selangor itu berkata, walaupun Khalid awal bulan lalu berjanji tidak akan ada gangguan bekalan air serius selepas ini, hakikatnya Selangor kini menghadapi kekurangan air.

“Khalid menjawab kerajaan Selangor dan pegawainya tidak sepatutnya dipersalahkan atas masalah gangguan bekalan air kerana Syarikat Bekalan Air Selangor Sdn. Bhd. (Syabas) masih belum di bawah kawalan kerajaan Selangor.

“Persoalannya kenapa kerajaan negeri memberikan jaminan tetapi kini berkata tidak boleh mengawal Syabas? Adakah kerajaan negeri mendapat jaminan dari Syabas sebelum memberikan jaminan kepada umum?" soal beliau dalam satu kenyataan hari ini.

Khalid baru-baru ini menyifatkan kritikan Tony ke atas kerajaan Selangor berhubung isu catuan air di Selangor sebagai tidak membina kerana kerajaan negeri sentiasa berusaha keras memastikan bekalan air mencukupi.

Tony sebelum ini meminta kerajaan Selangor supaya tidak hanya memberi alasan kerana masalah gangguan bekalan air berulang di Balakong dan Bangi. - mynewshub.my