NEW YORK - Bekas bintang Arsenal dan Perancis, Thierry Henry menggambarkan Thomas Muller dan Franck Ribery sebagai contoh sempurna dalam bola sepak sambil melabelkan Lionel Messi dan Cristiano Ronaldo sebagai ‘pelik.’

Henry yang ketika ini beraksi bersama kelab Amerika Syarikat, New York Red Bulls dijadual bertemu Muller dan Ribery dalam perlawanan membabitkan bintang Liga Bola Sepak Amerika, MLS dan Bayern Munich, awal pagi esok.

Dan pemain berusia 36 tahun itu percaya pemain muda sepatutnya lebih mencontohi pemain Jerman dan Perancis itu berbanding dua pemain terbaik dunia terbabit.

“Terlebih menggelecek, helah, ia bukanlah permainan. Permainan adalah seperti Thomas Muller lakukan. Jika saya mempunyai anak lelaki ketika ini dan bermain, saya akan berkata kepadanya untuk mencontohi (Franck) Ribery dan melihat kepada Muller.

“Apa yang Ronaldo buat, dan Messi, mereka hanya pelik. Jangan cuba untuk mengikuti mereka. Kamu boleh meniru Ribery dan Thomas Muller.

“Apa yang dilakukannya (Muller) di Piala Dunia tidak diperkatakan orang. Mereka tidak membincangkannya namun mereka patut berkata sesuatu mengenainya.

Dia bermain dengan cara yang betul. Ketika bertahan, menyerang, mengawal bola dan bertahan ketika memerlukan. Dan ketika dia perlu menjaringkan gol, dia melakukannya. “Dia tidak banyak menggelecek namun apabila dia perlu beraksi dengan baik, dia melakukannya.”

Muller meledak lima gol untuk membantu Jerman menewaskan Argentina di final Piala Dunia namun Ribery terlepas aksi akibat kecederaan. - Agensi