KUALA LUMPUR - Semua tuduhan Parti Keadilan Rakyat (PKR) berhubung salah laku Menteri Besar Selangor, Tan Sri Abdul Khalid Ibrahim sangat meragukan.

Ketuanya, Tan Keng Liang berkata, tuduhan itu wajar diragui memandangkan PKR cuma membuat kenyataan umum mengenainya tetapi tidak melaporkan kepada pihak berkuasa.

"PKR mendakwa kerajaan Selangor menganugerahkan beberapa transaksi perniagaan bernilai ratusan juta ringgit kepada syarikat tertentu yang Menteri Besar tidak terangkan.

"Bagaimanapun, PKR enggan membuat laporan kepada pihak polis atau Suruhanjaya Pencegahan Rasuah Malaysia (SPRM) mengenainya," katanya melalui satu kenyataan media hari ini.

Sehubungan itu, Keng Liang meminta pihak polis membuat siasatan ke atas tuduhan tersebut memandangkan pihaknya telah membuat laporan di Ibu Pejabat Polis (IPD) Dang Wangi pada 9 Ogos lalu.

Menurutnya, tuduhan PKR tersebut sangat serius kerana ia melibatkan pentadbiran kerajaan negeri dan bukan sekadar masalah dalaman parti tersebut serta melibatkan kepentingan rakyat. - mynewshub.my