<p style="text-align: justify;">KUALA LUMPUR - Pendirian DAP berhubung hukum hudud selama ini amat jelas dan sama sekali tidak akan berkompromi dalam hal itu, tegas bekas Pengerusi DAP, Karpal Singh.</p>
<p style="text-align: justify;">Beliau menegaskan, sebarang kelulusan berhubung undang-undang (hudud oleh kerajaan) bukan kepentingan buat negara.</p>
<p style="text-align: justify;">""Hudud semestinya bukan satu undang-undang untuk zaman ini," dakwanya melalui satu kenyataan media hari ini.</p>
<p style="text-align: justify;">Beliau mengulas pengumuman Menteri Besar Kelantan, Datuk Ahmad Yakob bahawa kerajaan negeri akan menyiapkan satu rang undang-undang persendirian (private bill) berhubung hukum hudud.</p>
<p style="text-align: justify;">Rang undang-undang itu akan dibawa ke sidang Parlimen bagi mendapatkan kebenaran untuk Kelantan melaksanakan undang-undang tersebut seperti yang diperuntukkan oleh Perkara 76 (A) Perlembagaan Persekutuan.</p>
<p style="text-align: justify;">Kata Ahmad, sebahagian besar jenayah hudud dan qisas seperti mencuri, merompak, merogol, mencedera, dan membunuh di bawah bidang kuasa kerajaan Persekutuan sebagaimana diperuntukkan dalam Kanun Keseksaan (Penal Code).</p>
<p style="text-align: justify;">Karpal bagaimanapun menegaskan, meskipun Parlimen mempunyai bidang kuasa meluluskan undang-undang jenayah tetapi hudud mempunyai implikasi yang terlalu serius.</p>
<p style="text-align: justify;">Justeru, dakwanya, Parlimen tidak akan dan tidak boleh meluluskan undang-undang dalam kategori seperti itu.</p>
"Parlimen tidak boleh menguatkuasakan suatu enakmen perlembagaan diluluskan oleh Dewan Undangan Negeri (DUN)," dakwanya. - mynewshub.my