<strong>DUO</strong> Musashi Boon Siew Honda Racing, Mohd Zamri Baba dan Mohd Zaqhwan Zaidi memperaga aksi cemerlang apabila mendominasi saingan pusingan kelayakan SuperSports 600cc Kejuaraan Motosikal Asia PETRONAS (ARRC) yang berlangsung di Litar Antarabangsa Sentul, Indonesia, hari ini.

Zamri muncul pelumba terpantas sekaligus bakal memulakan perlumbaan akhir dari petak pertama setelah merakam masa terbaik, 1:30.128s yang juga merupakan catatan rekod baru litar manakala Zaqhwan kekal berada pada prestasi terbaik apabila bakal memulakan perlumbaan akhir bersebelahan Zamri dengan catatan masa 1:30.228s.

Pelumba tuan rumah, Dimas Ekky Pratama (Astra Honda Racing) melakukan kejutan apabila berjaya mengetepikan cabaran pelumba handalan termasuk Katsuaki Fujiwara dan Makoto Tamada untuk berada di barisan depan setelah mencatat masa ketiga terpantas, 1:30.596s.

Gembira dengan pencapaiannnya, Zamri berkata, "Ini adalah kedudukan petak pertama yang pertama kali bagi diri saya sejak beraksi dalam kelas SuperSports 600cc ini. Saya rasa ini satu petanda baik untuk diri saya pada musim ini cuma saya tidak mahu terlalu yakin kerana takut ia bakal mengundang padah buat diri saya sendiri," jelas Zamri.

Tambahnya, "Saingan hari ini agak sukar kerana kami bberhadapan dengan keadaan suhu yang agak rendah berbanding sesi latihan sebelum ini. Jurutera pasukan terpaksa membuat keputusan tepat dalam memilih tayar dan juga pelarasan yang perlu digunakan. Syukur kerana kami tidak mengalami sebarang masalah dan berjaya mencatat keputusan 1-2 diantara saya dan Zaqhwan."

Mengulas tentang sasaran pada perlumbaan akhir, Zamri berkata, "Kedudukan petak pertama ini memberikan saya sedikit kelebihan untuk mencari sekurang-kurangnya kedudukan podium namun saya tidak memandang mudah saingan pencabar lain. Melihat kepada catatan masa pada sesi kelayakan hari ini, 10 pelumba terpantas semuanya berada dalam lingkungan sekitar 1:30s. Kami sepasukan perlu merencana strategi terbaik, bukan sahaja untuk mengejar podium individu, malah mata terbanyak untuk pasukan," jelasnya.

Dalam saingan Underbone 130cc, pelumba tuan rumah, Gupita Kresna Wardhana terus menguasai saingan setelah muncul pelumba terpantas dengan catatan masa 1:53.367s.

Namun, pelumba Kawasaki KYT Rextor Manual Tech itu diberikan saingan hebat oleh pelumba Malaysia, Mohd Amirul Ariff Musa (T Pro Yuzy Honda) yang merakamkan masa terpantas 1:53.494s manakala pendahulu keseluruhan, Ahmad Fazli Sham (PETRONAS Hong Leong Yamaha) juga bakal memulakan perlumbaan dari barisan depan setelah mencatat masa ketiga terpantas, 1:54.179s.

"Jentera saya memang sudah disiapkan untuk memberi aksi terbaik pada saingan hari ini dan juga perlumbaan akhir esok. Saya sudah mengatur strategi saya sendiri untuk mnghadapi kedua-dua perlumbaan akhir esok. Saya harap dengan strategi yang dirancang, saya dapat meraih kemenangan berganda di hadapan penyokong saya sendiri," jelas Gupita.

Sementara itu, dalam saingan Asia Dream Cup (ADC), pelumba Malaysia, Khairul Idham Pawi terus menguasai saingan dengan melakukan catatan terpantas 1:52.573s sambil diekori pelumba tuan rumah, Aditya Pangestu Hanafi dengan masa 1:52.785s. Pelumba Jepun, Teppei Nagoe bakal memulakan perlumbaan akhir dari petak ketiga setelah mencatat masa terbaik 1:53.055s.

K<strong>eputusan Kelayakan</strong>
SuperSports 600cc
1.Mohd Zamri Baba (MAS) 1'30.128s 2.Mohd Zaqhwan Zaidi (MAS) 1'30.228s 3.Dimas Ekky Pratama (INA) 1'30.596s 4.Katsuaki Fujiwara (JPN) 1'30.616s 5.Makoto Tamada (JPN) 1'30.738s

Underbone 130cc
1.Gupita Kresna (INA) 1’53.367s 2.Mohd Amirul Ariff Musa (MAS) 1’53.494s 3.Ahmad Fazli Sham (MAS) 1;54.179s 4.Hedriansyah (INA) 1’54.530s 5.Kazuki Masaki (JPN) 1’55.170s

Asia Dream Cup
1.Khairul Idham Pawi (MAS) 1'52.573s 2.Aditya Pangestu Hanafi (INA) 1'52.785s 3.Teppei Nagoe (JPN) 1'53.055s 4.Andi Farid Izdihar (INA) 1'53.163s 5.Reitoku Kurogi (JPN) 1'53.257s - <strong>MyNewsHub</strong>