LONDON - Bintang penyerang Chile di Piala Dunia Brazil, Alexis Sanchez hari ini bersetuju untuk menyertai Arsenal dalam satu kontrak jangka panjang dengan bayaran yuran perpindahan mencecah 35 juta pound.

Sanchez, 25, menyertai Arsenal dari Barcelona dan ketika bersama skuad Catalan selama tiga musim itu, dia beraksi 88 kali dan meledak 39 jaringan gol.

Laporan menyebut yuran terhadapnya sebanyak 35 juta paoun (AS$60 juta, 44 juta euro) itu adalah bayaran kedua terbesar Arsenal untuk mendapatkan pemain. Sebelum ini Arsenal mencatat rekod bayaran perpindahan terbesar iaitu 42.5 juta pound untuk pemain antarabangsa Jerman, Mesut Ozil, musim panas lalu.

Sanchez, yang bersama Barcelona menjuarai La Liga pada musim 2012/13 dan Piala Raja Sepanyol pada 2012, melahirkan keterujaannya untuk beraksi dengan kelab dari utara London itu.

“Saya amat gembira sekali menyertai Arsenal, sebuah kelab yang mempunyai pengurus yang hebat, skuad yang mengandungi pemain amat bagus, memperoleh sokongan seluruh dunia dan mempunyai stadium hebat di London," kata Sanchez.

Pengurus Arsenal, Arsene Wenger pula mengharapkan kehadiran Sanchez itu akan memperkuatkan lagi jentera serangan The Gunners yang sebelum ini banyak diterajui Olivier Giroud hampir sepanjang musim lalu. - AFP