Kuantan - Umat Islam di negeri ini yang enggan membayar zakat fitrah pada tahun ini akan dikenakan tindakan oleh Majlis Agama Islam dan Adat Resam Melayu Pahang (MAIP).

Timbalan Yang Dipertua MAIP Datuk Seri Wan Abdul Wahid Wan Hassan berkata, berdasarkan Seksyen 40 Enakmen Kesalahan Jenayah Syariah 2013, sesiapa yang enggan membayar zakat fitrah adalah melakukan kesalahan.

Menurutnya, jika sabit kesalahan boleh dikenakan denda tidak melebihi RM2,000 atau penjara tidak melebihi satu tahun atau kedua-duanya sekali.

"MAIP berbuat demikian bagi memastikan masyarakat Islam memahami kewajipan membayar zakat fitrah setiap kali Ramadan. Kita harap masyarakat Islam tidak memandang mudah perkara ini kerana ia adalah wajib bagi mereka yang berkemampuan," katanya, di sini, semalam.

Wan Abdul Wahid berkata, berdasarkan jumlah kutipan bagi tempoh tiga tahun sejak 2011, purata kutipan zakat fitrah di negeri ini antara RM5.5 juta dan RM5.7 juta, sedangkan jumlah masyarakat Islam di negeri ini meningkat pada setiap tahun.

"Atas dasar itu, MAIP berusaha meningkatkan penerangan di kawasan awam, termasuk di masjid dan surau.

"Dengan pelantikan 945 amil tahun ini, MAIP melalui Pusat Kutipan Zakat (PKZ) Pahang percaya jumlah kutipan zakat fitrah akan meningkat bagi memastikan lebih ramai golongan asnaf di negeri ini dibantu," katanya. - <strong>myMetro Online</strong>