KOTA BHARU - Seorang tahanan lelaki yang melarikan diri dari sebuah mahkamah di Pasir Mas semalam, telah menyerah diri di Ibu Pejabat Polis Daerah (IPD) Pasir Mas hari ini.

Timbalan Ketua Polis Kelantan, Datuk Mazlan Lazim berkata, suspek berusia 19 tahun itu melarikan diri pada 1.15 tengah hari selepas didakwa atas tuduhan merogol.

"Suspek telah menyerah diri dengan diiringi peguamnya di IPD Pasir Mas pada pukul 11.17 pagi ini," katanya ketika dihubungi hari ini.

Suspek melarikan diri daripada kawalan polis ketika dibawa menaiki lori polis bersama-sama beberapa tahanan lain.

Mazlan berkata, kes disiasat mengikut Seksyen 224 Kanun Keseksaan kerana lari daripada tahanan dan sabit kesalahan boleh dipenjara hingga dua tahun atau dengan denda atau kedua-duanya. - BERNAMA