KUALA LUMPUR - Dewan Pemuda PAS (DPP) Wilayah Persekutuan mengkritik keputusan Kementerian Wilayah Persekutuan untuk mengenakan tindakan tegas termasuk denda ke atas peminta dan pemberi sedekah di ibu negara.

Timbalan Ketuanya, Nurul Islam Mohamed Yusoff mendakwa, langkah tersebut tidak bertepatan dengan ajaran Islam dan sekadar memperlihatkan kegagalan kerajaan dalam mengenal pasti punca sebenar gejala itu.

"Islam menganjurkan penganutnya bersedekah sehingga diganjarkan dengan pahala berganda. Amalan mulia ini selain meringankan beban si penerima, ia juga menyucikan harta, meningkatkan perasaan pemurah dan mengembangkan lagi harta si pemberi.

"Mengenakan hukuman ke atas peminta dan pemberi sedekah semata-mata atas alasan perbuatan tersebut mencemarkan imej ibu negara dan bagi mengurangkan budaya mengemis tidak bertepatan dengan ajaran Islam," dakwanya melalui satu kenyataan media hari ini.

Nurul Islam mendakwa, gejala mengemis di ibu negara sebenarnya manifestasi kegagalan Kementerian Wilayah Persekutuan membasmi kemiskinan bandar dan menangani sindiket peminta sedekah di Kuala Lumpur.

Justeru, dakwanya, tindakan mengenakan hukuman ke atas pemberi dan peminta sedekah termasuk di denda tidak akan dapat membersihkan imej Kuala Lumpur dari budaya mengemis secara tuntas.

Dakwanya, kerajaan sepatutnya memberi fokus menaik taraf sosio-ekonomi yang seimbang dalam kalangan penduduk ibu negara sesuai dengan pembangunan fizikal dan perkhidmatan perbandaran yang disediakan di bandaraya itu.

Dakwanya lagi, pusat-pusat perlindungan gelandangan perlu diwujudkan dengan lebih banyak bagi menempatkan pengemis sekali gus dapat mengelakkan mereka berkeliaran dan menjaga kebajikan mereka.

"Pengemis ini perlu diberi latihan kemahiran supaya dapat membebaskan diri daripada belenggu kesusahan hidup. Dewan Bandaraya Kuala Lumpur (DBKL) dan Majlis Agama Islam Wilayah Persekutuan (MAIWP) pula tidak perlu menunggu gelandangan membuat permohonan tetapi menjejak mereka dan menghulurkan bantuan," katanya.

Media semalam melaporkan, selain mengambil tindakan terhadap pengemis, Kementerian Wilayah Persekutuan juga akan mendenda pemberi sedekah di sekitar kawasan Bukit Bintang.

Menterinya, Datuk Seri Tengku Adnan Tengku Mansor dipetik berkata, keputusan itu diambil berdasarkan mesyuarat bersama-sama agensi di bawah kementeriannya dua hari lalu bertujuan tidak menggalakkan orang ramai memberi sedekah kepada pengemis. - mynewshub.my

Jelasnya, langkah itu diambil bagi membersihkan kawasan tersebut daripada peminta sedekah terutamanya di pusat beli-belah Lot 10 dan Pavilion.