NEW DELHI, pengawal selia penerbangan India telah mendakwa tiga syarikat penerbangan di atas dakwaan menjejaskan keselamatan penumpang secara serius setelah menerbangkan pesawat dengan kapasiti tidak dibenarkan ke lapangan terbang yang mempunyai landasan pendek di Jammu, Utara India dan Patna, ibu negeri Bihar.
	
Pesawat yang beroperasi dari kedua-dua lapangan terbang ini perlu mempunyai sekurang-kurangnya 20 peratus tempat tidak diduduki atas sebab-sebab teknikal untuk terbang dengan selamat, demikian menurut laporan The Times of India (TOI).
	
Bagaimanapun direktorat penerbangan awam (DGCA) mendapati tiga syarikat penerbangan - Indigo, SpiceJet dan GoAir - tidak mematuhi peraturan ini dalam beberapa penerbangan ke dan dari Patna dan Jammu pada sejak akhir-akhir
ini semasa musim panas.
	
Pengawal selia itu telah mengeluarkan notis tunjuk sebab kepada Ketua Pegawai Eksekutif (CEO) syarikat berkenaan pada Jumaat dan memaklumkan akan membatalkan penerbangan mereka ke dan dari kedua-dua bandar ini.

CEO berkenaan perlu menghantar jawapan mereka pada 5 petang waktu tempatan pada Sabtu dan memastikan pesawat mereka terbang dengan hanya 80 peratus tempat duduk penumpang diduduki, berkuatkuasa serta merta.

Syarikat penerbangan itu telah diminta supaya membatalkan baki 20 peratus dan membuat rancangan alternatif kepada penumpang terjejas, demikian menurut laporan akhbar harian berbahasa Inggeris itu.

Jika syarikat penerbangan itu gagal berbuat demikian, DGCA telah memberi amaran akan membatalkan beberapa penerbangan mereka ke dan dari kedua-dua lapangan terbang yang mempunyai landasan pendek dan berbahaya itu. Langkah itu akan menjejaskan penyambungan antara kedua-dua ibu negeri itu dan seluruh India.

Walaupun GoAir dan SpiceJet berkata "tiada komen" berhubung perkembangan ini, Indigo tidak memberi respons terhadap pertanyaan TOI, katanya.
	
Jammu mempunyai landasan 90 meter dengan satu hujung manakala Patna mempunyai landasan 90 meter dengan dua hujung, yang merupakan keperluan minimumberserta kawasan berpasir bagi pendaratan kecemasan terutama semasa musim panas. -BERNAMA
	