KUALA LUMPUR - Kementerian Kesihatan berasa bimbang pelbagai juadah yang boleh diperoleh dengan mudah sepanjang Ramadan ini boleh mempengaruhi corak pemakanan secara tidak sihat dalam kalangan masyarakat.

Sehubungan itu, Kementerian Kesihatan hari ini mengeluarkan sepuluh amalan pemakanan yang wajar diikuti orang ramai dalam menunaikan tuntutan berbuka dan bersahur.

Ketua Pengarah Kesihatan, Datuk Dr. Noor Hisham Abdullah berkata, kesemua amalan itu perlu dititikberatkan pada tiga waktu makan iaitu semasa bersahur, berbuka dan makan malam atau moreh.

“Bagi mendapat maklumat lanjut mengenai amalan makan secara sihat, sila layari laman web Bahagian Pemakanan nutrition.moh.gov.my atau portal MyHEALTH www.mvhealth.qov.mv. Amalkan makan secara sihat semasa Ramadan,” katanya melalui satu kenyataan media hari ini.

Berikut sepuluh amalan pemakanan yang wajar diikuti orang ramai terutama dalam menunaikan tuntutan berbuka dan bersahur sepanjang Ramadan ini atas nasihat Kementerian Kesihatan:

1) Melewatkan waktu bersahur, sekurang-kurangnya setengah jam sebelum waktu imsak.

2) Menyegerakan berbuka puasa setelah masuk waktu Maghrib dengan makanan yang manis dan ringan serta mudah dihadam seperti kurma, buah-buahan atau jus buah-buahan. lni dapat memberi tenaga segera kepada tubuh.

3) Mengambil makanan berasaskan karbohidrat kompleks seperti nasi, roti mil penuh atau oat supaya berasa kenyang dalam tempoh masa yang lebih lama.

4) Mengambil buah-buahan dan sayur-sayuran yang boleh membekalkan serat.

5) Mengelakkan masakan yang pedas dan berempah yang mengakibatkan ketidakselesaan perut sewaktu berpuasa di siang hari.

6) Mengelakkan makanan yang tinggi kandungan gula dan lemak kerana ia cepat dihadam dan menyebabkan cepat berasa lapar.

7) Mengurangkan makanan yang tinggi kandungan garam untuk mengurangkan rasa haus.

8) Mengurangkan pengambilan minuman berkafein seperti teh, kopi atau minuman berkarbonat yang boleh mengakibatkan kehilangan air dalam badan.

9) Memilih snek yang ringkas semasa moreh, seperti sandwic, yogurt, roti dan biskut, yang dimakan bersama 1 gelas susu.

10) Minum air kosong dengan banyak antara enam hingga lapan gelas sehari. - mynewshub.my