KUCHING - Anggota Dewan Undangan Negeri (Adun) Engkilili, Dr Johnical Rayong Ngipa mengesahkan akan menghadiri persidangan perwakilan tiga tahun sekali (TDC) ke-23 Parti Rakyat Bersatu Sarawak (SUPP) yang dijadualkan Ogos depan.

Beliau ia berikutan keputusan Pendaftar Pertubuhan (ROS) baru-baru ini bahawa pemilihan parti pada 2011 adalah sah, selain menghormati permintaan Perdana Menteri Datuk Seri Najib Tun Razak dan Ketua Menteri Tan Sri Adenan Satem, supaya pihak bertelagah dalam SUPP berdamai.

"Ya kita akan ikut (hadir) TDC dan sokong sebab keputusan yang sudah dibuat oleh ROS bahawa SUPP adalah sah.

"Selain itu, kita hormati nasihat Perdana Menteri dan Ketua Menteri supaya semua pihak berdamai demi kekuatan parti" katanya kepada pemberita sebelum mesyuarat anggota DUN Barisan Nasional (BN) di ibu pejabat Parti Pesaka Bumiputera Bersatu (PBB) di sini hari ini.

SUPP, parti tertua di Sarawak, berpecah kepada dua puak menjelang TDC 2011 dengan pengerusi cawangan Sibu Datuk Seri Wong Soon Koh memimpin satu kumpulan manakala satu lagi dipimpin presiden Tan Sri Peter Chin Fah Kui.

Sebuah akhbar tempatan, Utusan Borneo pada 3 Mei melaporkan Adun Simanggang Datuk Francis Harden Hollis mengesahkan beliau akan kembali bekerjasama dengan Fah Kui, atas alasan mengikut jalan penyelesaian yang dikehendaki Adenan.

Pada 6 Jan lalu, SUPP menerima Notis Tunjuk Sebab oleh ROS kenapa pendaftaran parti itu tidak boleh dibatalkan, selain ROS turut membatalkan pendaftaran dua cawangannya iaitu Piasau dan Bekenu kerana melanggar perlembagaan parti dalam proses pemilihan peringkat cawangan pada 2011.

Bagaimanapun dalam surat bertarikh 30 April lalu, ROS bersetuju dengan alasan yang dikemukakan SUPP dan bersetuju tidak meneruskan tindakan pembatalan pertubuhan mengikut Seksyen 13(1)(c)(iv) Akta Pertubuhan 1966.

Ros juga meluluskan rayuan pembatalan pendaftaran dua cawangan Piasau dan Bekenu. - BERNAMA