BALING - Menjelang sambutan Aidilfitri minggu depan, tiga beranak di Kampung Lahar, Mukim Bongor di sini tinggal sehelai sepinggang apabila rumah mereka musnah dalam kebakaran semalam.

Kebakaran kira-kira 4 petang itu memusnahkan rumah dua tingkat separuh batu itu yang didiami bekas anggota tentera, Mat Said Dolah, 64, isterinya Wamiah Awang Ngah, 62, dan anak mereka, Shafinah, 22.

Kebakaran itu menyebabkan keluarga berkenaan terpaksa menumpang di rumah seorang anggota keluarga mereka di kampung itu.

Mat Said berkata ketika kejadian mereka tiga beranak tiada di rumah kerana berada di rumah seorang anak lelakinya di Tasek Gelugor, Seberang Perai, Pulau Pinang untuk berbuka puasa.

"Saya menerima panggilan daripada jiran memberitahu rumah kami terbakar, saya bergegas pulang dan mendapati rumah sudah musnah. Yang tinggal hanya bahagian dapur yang dapat diselamatkan oleh anggota bomba," katanya ketika ditemui di tempat kejadian hari ini.

Bekas anggota tentera yang berkhidmat selama 21 tahun itu begitu sebak kerana persiapan menyambut Aidilfitri mereka musnah dalam kebakaran itu.

Mat Said berkata dia sekeluarga berterima kasih kepada jiran-jiran mereka yang berusaha membantu setelah menyedari kebakaran berlaku dengan memecahkan pintu di bahagian dapur dan dapat menyelamatkan peti ais serta mesin basuh.

"Saya merayu pihak Jabatan Hal Ehwal Veteran ATM Malaysia membantu saya sekadar termampu untuk mendapatkan sebuah rumah kediaman bagi kami tiga beranak," katanya.

Sementara itu, Ketua Balai Bomba dan Penyelamat Baling Mohd Sufian Alias berkata anggotanya sampai di tempat kejadian 10 minit salepas menerima panggilan.

"Keadaan jalan masuk ke rumah berkenaan sempit menyebabkan kenderaan bomba tidak dapat masuk hinggga ke tempat kejadian dan terpaksa menggunakan sambungan paip untuk menyalurkan air bagi memadam kebakaran," katanya.

Mohd Sufian berkata enam anggota Bomba berjaya memadamkan kebakaran daripada merebak ke rumah berdekatan. - BERNAMA