KUALA LUMPUR - Lebuhraya KL-Kuala Selangor (Latar) akan mengedarkan 1,000 kad Touch 'n Go Plusmiles secara percuma kepada pengguna lebuhraya itu di laluan lorong tunai pada 28 Julai ini bersempena Hari Raya Aidilfitri.

Ketua Pegawai Eksekutif Latar, Amran Amir berkata, Latar akan turut mengedarkan sebanyak 6,000 tin kopi jenama Wonda kepada para pengguna Latar yang melalui Plaza Tol Kuang Barat.

“Pengedaran kopi itu pada 24 dan 25 Julai ini bermula pukul 5 hingga 7 petang serta pada 9 dan 10 Ogos ini bermula pukul 12 tengahari hingga 2 petang.

“Program ini merupakan salah satu daripada tanggungjawab sosial korporat Lebuhraya Latar selain menghargai sokongan pengguna Latar selama ini. Ia juga berperanan untuk menggalakkan penggunaan bayaran tol elektronik,” katanya dalam satu kenyataan media hari ini.

Amran berkata, Latar merupakan laluan alternatif kepada pengguna lebuhraya untuk ke utara pantai barat bagi perjalanan pulang ke kampung halaman untuk untuk berhari raya.

Menurutnya, Latar menyediakan laluan terus tanpa sebarang kesesakan trafik, lebih cepat dan selamat kepada para pengguna ke destinasi seperti Kuala Selangor, Sekinchan, Tanjung Karang, Sabak Bernam, Teluk Intan, Lumut, Manjung, Changkat Jering dan pekan pekan lain sepanjang kawasan itu. - mynewshub.my