KUALA LUMPUR - Tunku Mahkota Johor, Tunku Ismail Sultan Ibrahim meminta Persatuan Bola Sepak Malaysia (FAM) mengambil kira pelbagai pandangan yang dibangkitkan oleh ahli gabungan termasuk berhubung jadual perlawanan yang padat untuk pasukan yang mengambil bahagian dalam Piala AFC 2014.

Beliau yang juga Presiden Persatuan Bola Sepak Negeri Johor (PBNJ) berkata, FAM perlu mengambil kira pandangan dan permasalahan yang dibangkitkan itu bagi memastikan pembangunan bola sepak negara di peringkat tempatan dan antarabangsa dapat diselaraskan dengan baik.

"Merujuk kepada kenyataan Setiausaha Agung FAM "Kelab tidak perlu merungut jadual padat", seharusnya sebagai badan pentadbir bola sepak mengambil kira pandangan dan permasalahan yang dibangkitkan oleh ahli gabungan. Tanpa ahli gabungan, tiada liga dan saingan bola sepak kebangsaan.

"Ia adalah tanggungjawab FAM untuk bekerjasama dengan ahli-ahli gabungan demi kemajuan sukan bola sepak tanah air," katanya dalam satu kenyataan media seperti disiarkan laman Facebook Johor Southern Tigers di sini hari ini.

Tunku Ismail berkata, kejayaan mampu dikecapi sekiranya semua pihak berganding bahu menuju ke hadapan dan ia bergantung kepada kepada kepimpinan dan pengurusan yang baik.

"Harapan saya pasukan bola sepak negara akan mengecapi kejayaan demi kejayaan dan saya mengucapkan selamat maju jaya kepada skuad kebangsaan," katanya. - mynewshub.my