KOTA TINGGI - Seorang wanita maut selepas kereta Perodua Kenari yang dipandunya bertembung sebuah van jenis Datsun di Kilometer 26 Jalan Kulai-Kota Tinggi dekat sini hari ini.

Timbalan Ketua Polis Daerah Kota Tinggi Deputi Superintenden Low Hong Seng berkata dalam kejadian itu, Rosmawati Hussein, 48, meninggal dunia di tempat kejadian manakala pemandu van, Samsudin Sadon, 40, cedera parah.

"Dalam nahas kira-kira pukul 9.50 pagi itu, mangsa dipercayai dari arah Kota Tinggi menuju ke Kulaijaya.

"Mangsa dipercayai hilang kawalan lalu masuk laluan bertentangan sebelum bertembung dengan van terbabit," katanya ketika dihubungi hari ini.

Mangsa meninggal dunia akibat parah di bahagian leher dan badan manakala Samsudin patah kedua-dua kaki sementara isterinya, Noremy Hasbullah, 35, hanya cedera ringan.

Jenazah mangsa dibawa ke Hospital Kota Tinggi untuk bedah siasat sebelum dituntut keluarga untuk dikebumikan di Tanah Perkuburan Islam Felda Bukit Ramun, Kulaijaya.

Kes disiasat mengikut Seksyen 41(1) Akta Pengangkutan Jalan 1987. - BERNAMA