<p style="text-align: justify;">KUALA LUMPUR - Sebanyak 1,133 kes denggi melibatkan satu kematian dilaporkan di seluruh negara dari 27 April hingga 3 Mei lalu.</p>
<p style="text-align: justify;">Ketua Pengarah Kesihatan, Datuk Dr. Noor Hisham Abdullah berkata, jumlah kes denggi pada minggu lalu itu menjadikan keseluruhan kes denggi yang dilaporkan sejak Januari lalu 30,921 kes denggi.</p>
<p style="text-align: justify;">"Kematian akibat denggi sejak Januari hingga 3 Mei lalu pula sebanyak 67 kematian," katanya melalui satu kenyataan media hari ini.</p>
<p style="text-align: justify;">Noor Hisham berkata, analisa Kementerian Kesihatan juga mendapati 1,292 daripada 104,618 premis yang diperiksa minggu lalu mempunyai tempat pembiakan nyamuk aedes.</p>
<p style="text-align: justify;">Antara kawasan itu adalah kilang, lot tanah kosong, tanah perkuburan, sekolah, tapak bina, taman rekreasi, kawasan awam, perumahan terbengkalai dan tempat pembuangan sampah.

Justeru, beliau meminta orang ramai terutamanya yang berada di kawasan wabak mengambil sikap proaktif untuk membersih dan memusnahkan tempat pembiakan aedes.</p>
<p style="text-align: justify;">" Masyarakat juga perlu memastikan kawasan-kawasan seperti Tanah perkuburan dan tanah terbiar bebas daripada pembiakan aedes," katanya. - mynewshub.my</p>