RIO DE JANEIRO - Persekutuan Bola Sepak Antarabangsa (FIFA) mengesahkan semua 800 pemain yang memberikan sampel ujian doping Piala Dunia didapati bebas dadah, setakat ini.

FIFA juga mengesahkan sampel air kencing daripada beberapa pemain selepas sembilan perlawanan pertama termasuk Switzerland-Ecuador pada awal pagi semalam didapati negatif dadah.

Jumlah berkenaan membabitkan sampel daripada 91 peratus pemain termasuk 30 pemain utama untuk semua 32 pasukan bertanding.

FIFA melaporkan bahawa pihaknya tidak menghadapi sebarang masalah bagi menghantar sampel darah dan air kencing ke makmal Agensi Anti Doping Dunia di Switzerland.

Ketua pegawai perubatan FIFA, Jiri Dvorak, berkata semua tugas berjalan lancar termasuk pengangkutan dari Manaus. - AP