KOTA BHARU - Tiara Pesona Sdn Bhd (TPSB), pengendali bas Ekspres Perdana sudah melabur RM31 juta membeli 39 buah bas sejak beroperasi pada 2009.

Ketua Pegawai Eksekutif, Laili Ismail, berkata syarikat perlu membuat pelaburan tambahan bagi menampung pertambahan destinasi dan peningkatan permintaan penumpang yang kini berjumlah 53,000 orang setiap bulan.

"Bagi melengkapkan rangkaian laluan di seluruh Semenanjung Malaysia dengan terbaru destinasi ke Melaka dan Johor Bahru, TPSB membelanjakan hampir RM10 juta untuk menyediakan 12 bas baru dua tingkat pada tahun ini.

"Empat daripada 12 bas baru itu sudah beroperasi awal Januari lalu, manakala baki selebihnya dalam masa terdekat atau selewat-lewatnya hujung tahun ini," katanya di sini.

Laili berkata, langkah penambahan bas baru itu sebagai antara usaha TPSB meningkatkan keselesaan penumpang Ekspres Perdana yang disasarkan seramai 63,000 orang sebulan menjelang akhir tahun ini.

Secara keseluruhannya, hampir semua bas TPSB adalah dua tingkat yang mampu memuatkan seramai 45 penumpang ke semua destinasi di seluruh Semenanjung Malaysia.

Syarikat mempunyai 140 kakitangan termasuk pemandu bas terlatih dan berpengalaman.

"Perluasan rangkaian laluan ke seluruh ibu negeri di Semenanjung Malaysia termasuk menyediakan perkhidmatan laluan ke jeti untuk destinasi pelancongan seperti Pulau Perhentian, Terengganu; Langkawi, Kedah dan Pulau Pangkor, Perak membantu meningkatkan jumlah penumpang Ekspres Perdana," katanya.  - <strong>Berita Harian</strong>