CANBERRA - Australia, Malaysia dan China hari ini mengumumkan pemberian kontrak kepada syarikat Fugro Survey Pty Ltd (Fugro) untuk mengendali pencarian dasar laut pesawat Malaysia Airlines (MAS) MH370 yang dipercayai hilang di Lautan Hindi pada 8 Mac lalu.

Timbalan Perdana Menteri Australia, Warren Truss berkata, Fugro akan menggunakan dua kapal, dilengkapi dengan kenderaan dalam air dan disertai pakar dalam bidang berkenaan, untuk melancarkan operasi pencarian.

“Kapal berkenaan akan memulakan pencarian dasar laut menggunakan sonar pengimbas sisi, multi-beam eco sounder dan kamera video untuk mengesan dan mengenal pasti serpihan bangkai pesawat,” katanya dalam satu kenyataan di sini, hari ini.

Truss berkata, misi pencarian dasar laut yang meliputi kawasan kira-kira 60,000 kilometer persegi itu dijangka mengambil masa sehingga 12 bulan untuk disiapkan.

“Kesemua aset sudah digerakkan dengan kapal ‘Fugro Discovery’ yang dalam perjalanan ke Perth dari United Kingdom manakala kapal Fugro Equator, ketika ini sedang memperoleh data batimetri di kawasan carian, dan akan menjadi kapal carian kedua.

Ia akan digerakkan apabila kerja pengukuran selesai pada pertengahan September ini,” katanya. - <strong>Berita Harian</strong>