<p style="text-align: justify;">IPOH - MCA memutuskan untuk tidak bertanding mewakili Barisan Nasional (BN) dalam pilihan raya kecil (PRK) Parlimen Bukit Gelugor pada 25 Mei ini disebabkan tiada faktor positif yang boleh membawa kemenangan kepada parti itu.</p>
<p style="text-align: justify;">Setiausaha Agungnya, Datuk Seri Ong Ka Chuan, berkata oleh yang demikian adalah lebih baik MCA menumpukan usaha memperkukuhkan parti untuk menghadapi pilihan raya umum akan datang.</p>
<p style="text-align: justify;">"Kami memantau (kerusi Parlimen) Bukit Gelugor sejak Karpal (Singh) terbabit dalam kemalangan dan meninggal dunia, dan sebenarnya kami mula memantau dan menilai keadaan selepas pilihan raya umum lalu, jadi selepas setahun, kami masih tidak nampak faktor positif yang boleh menyebabkan kami memenangi semula kerusi itu," katanya pada majlis sambutan Hari Wesak di sini, hari ini.</p>
<p style="text-align: justify;">Katanya MCA mengambil masa untuk memperkukuhkan semula dalaman parti dengan melaksanakan pemulihan dan pembaharuan di dalam organisasinya.</p>
<p style="text-align: justify;">Beliau berkata langkah itu adalah lebih baik pada ketika ini, daripada menyertai PRK Bukit Gelugor dalam situasi kehilangan 40,000 undi di gelanggang pilihan raya umum, setahun lalu.</p>
<p style="text-align: justify;">Ong berkata beliau menyedari keputusan tidak bertanding itu adalah satu keputusan yang sukar namun, banyak isu dalaman yang perlu ditangani selain menumpukan perubahan dalaman parti.</p>
<p style="text-align: justify;">Beliau berkata MCA sebenarnya berusaha untuk mengenal pasti calon boleh menang dan beberapa individu telah menawarkan diri namun dalam keadaan sekarang ia adalah sukar.</p>
<p style="text-align: justify;">Selain itu, parti itu juga mempertimbangkan kebaikan dan keburukan bertanding dalam PRK kawasan itu memandangkan kerajaan negeri Pulau Pinang berada di bawah pentadbiran pihak pembangkang, katanya.</p>
<p style="text-align: justify;">"Jadi kita fikir lebih baik kita simpan kekuatan kita, kita perbaiki parti supaya kita akan menjadi lebih kuat," katanya.</p>
<p style="text-align: justify;">Beliau berkata selain itu BN juga perlu memberi tumpuan kepada PRK Parlimen Teluk Intan dan sebagai parti komponen, MCA perlu bergerak sebagai jentera BN.</p>
<p style="text-align: justify;">PRK Parlimen Bukit Gelugor diadakan berikutan kematian penyandangnya Karpal Singh dalam kemalangan jalan raya 17 April lalu.</p>
<p style="text-align: justify;">Dalam Pilihan Raya Umum ke-13, tahun lalu, mendiang Karpal Singh menewaskan calon MCA Teh Beng Yeam dari BN dengan majoriti 42,706 undi. - BERNAMA</p>