<p style="text-align: justify;">PUTRAJAYA - Kumpulan rock popular Wings bakal mengadakan konsert pertama secara akustik yang dikenali konsert ‘Wings Versi Tanpa Distortion’ yang akan berlangsung di Pusat Konvensyen Antarabangsa Putrajaya (PICC) di sini pada 8 Jun depan.</p>
<p style="text-align: justify;">Vokalisnya, Awie atau nama sebenar Ahmad Azhar Othman, 46, berkata konsert tersebut merupakan sejarah bagi kumpulan Wings apabila pertama kali beraksi dengan konsep retrospektif akustika.</p>
<p style="text-align: justify;">"Perbezaan konsert ini ialah kami tidak akan menggunakan elemen gitar elektrik seperti biasa. Transformasi muzik rock ke akustik ini akan menjadi tarikan utama, ia benar-benar bakal menguji kemampuan kami.</p>
<p style="text-align: justify;">"Kami juga akan membuat susunan semula lagu-lagu yang akan disampaikan dalam versi akustik dengan bantuan beberapa pemuzik undangan khas untuk konsert ini," katanya pada sidang media konsert itu PICC, di sini, Rabu.</p>
<p style="text-align: justify;">Sementara itu, tambah Awie, konsep akustik yang bakal dipersembahkan dalam konsert tersebut adalah bertujuan untuk menarik di kalangan peminat lama Wings yang sudah bekeluarga.</p>
<p style="text-align: justify;">Katanya, ia juga bertepatan dengan lokasi konsert yang diadakan di Putrajaya lebih kepada kediaman untuk keluarga.</p>
<p style="text-align: justify;">"Konsep akustik ini sesuai dengan golongan berkeluarga dan peminat-peminat Wings dulu yang kini lebih meminati muzik santai," katanya.</p>
<p style="text-align: justify;">Dalam pada itu, Awie mengakui cabaran utama adalah daripada segi teknikal selain tanggung jawab itu adalah hak pihak penganjur.</p>
<p style="text-align: justify;">"Apa yang selalu merisaukan kami setiap kali persembahan ialah masalah teknikal kerana hal-hal berkenaan bukan kami yang uruskan.</p>
<p style="text-align: justify;">"Namun biasanya bagi mengelakkan perkara itu berlaku kami akan buat beberapa kali pemeriksaan secara teliti sebelum memulakan persembahan," katanya.</p>
<p style="text-align: justify;">Pada konsert tersebut, Wings akan membawakan sebanyak 18 buah lagu popular mereka termasuk beberapa lagu rock popular sekitar 80an dan 90an.</p>
<p style="text-align: justify;">Harga tiket menyaksikan persembahan ini dijual dengan harga RM99, RM149, RM199, RM249, dan RM299.</p>
<p style="text-align: justify;">Pembelian tiket secara dalam talian boleh dilakukan di www.ezitix.net. - <strong>mStar Online</strong></p>