MELAKA - Melaka menyasarkan penembusan jalur lebar pada tahap 75 peratus menjelang akhir tahun depan, kata Ketua Menteri Datuk Seri Idris Haron.

Beliau berkata penembusan jalur lebar kini pada tahap 65 peratus dan percaya sasaran itu mampu dicapai berdasarkan perkembangan pesat sektor teknologi maklumat di negeri itu.

"Hasrat saya ialah seorang ibu di dapur rumahnya boleh memantau gerak-geri anaknya di sekolah selain berinteraksi secara terus dengan guru hasil kemajuan telekomunikasi dinikmati rakyat di negeri ini," katanya kepada pemberita selepas menghadiri Perhimpunan Bulanan Kerajaan Negeri Melaka di sini hari ini.

Idris berkata semua jabatan kerajaan dan institusi pengajian tinggi (IPT) di negeri ini diarah meluaskan liputan internet tanpa wayar (wi-fi) mereka dan tidak terhad di dalam bangunan semata-mata.

"Saya mahu liputan wi-fi hingga ke kawasan tempat letak kereta jabatan itu ataupun sehingga sempadan sesebuah IPT, jadi bila masuk kawasan jabatan atau IPT berkenaan terus dapat liputan wi-fi," katanya.

Beliau berharap semua kemudahan wi-fi serta jalur lebar di negeri ini mampu dimanfaatkan sepenuhnya oleh rakyat dan bukan disalah guna bagi menghasilkan sesuatu yang negatif. - BERNAMA