BEIJING - China merancang melarang lebih lima juta kenderaan lama daripada berada di jalan-jalan raya di seluruh negara itu tahun ini, kata pemerintah semalam.

Menurut pemerintah, larangan itu turut melibatkan 330,000 buah kereta di ibu kota China di sini.

Dasar baharu tersebut bertujuan untuk mengurangkan pencemaran udara, air dan tanah di negara itu yang semakin buruk.

Menurut dokumen mengenainya semalam, sebanyak 5.33 juta kenderaan 'label kuning' termasuk 330,000 buah kereta di sini dan 660,000 kereta di sekitar wilayah Hubei akan 'dimusnahkan' ekoran gagal memenuhi standard bahan api China.

Beberapa badan pemerhati alam sekitar tempatan berkata, asap kenderaan menyumbang sebanyak 31 peratus bilangan partikel berbahaya, PM2.5 yang mencemari udara di kota raya ini, manakala 22.4 peratus lagi berpunca daripada pembakaran arang batu.

Beijing merancang mengehadkan bilangan keseluruhan kereta di jalan-jalan raya di sini kepada 5.6 juta buah pada tahun ini dan cuma enam juta buah menjelang 2017. - Reuters

&nbsp;

&nbsp;