KUALA LUMPUR - Pasukan Bertindak Badan Pemantau Jenayah (MyWatch) menggesa Ahli Parlimen Lembah Pantai, Nurul Izzah Anwar mengambil berat tentang isu perjudian dan pelacuran di kawasan Brickfields di sini.

Pengerusinya, R. Sri Sanjeevan mendakwa, isu perjudian dan pelacuran di Brickfields mampu diselesaikan sekiranya pihak berkepentingan ikhlas mahu menghapuskan masalah yang sekian lama membelenggu masyarakat di situ.

“MyWatch menggesa Nurul Izzah membangkitkan perkara ini di Parlimen selaku Ahli Parlimen Lembah Pantai,” katanya melalui satu kenyataan media hari ini.

Sanjeevan turut menggesa Kementerian Dalam Negeri (KDN), polis dan pelbagai agensi berkaitan menggunakan kuasa mereka bagi menutup terus pusat perjudian dan pelacuran di Brickfields.

Katanya, Brickfiels merupakan kawasan tumpuan pelancong disebabkan lokasinya berhampiran KL Sentral dan Little India tetapi pusat perjudian dan pelacuran di situ mencalarkan imej negara.

Dakwanya, terdapat pusat perjudian dan pelacuran di Brickfields yang terletak cuma 100 meter dari kuil Hindu dibiarkan bebas beroperasi berhampiran pusat ibadat kaum India. - mynewshub.my