SEREMBAN - Telekom Malaysia (TM) melancarkan kempen produk terbaru dikenali sebagai 'Stream Champion Deal' yang menawarkan pelanggan TM untuk menaik taraf kelajuan jalur lebar bagi menikmati pengalaman 'streaming' sebenar tanpa had dan tanpa gangguan.

Pengurus Besar TM Negeri Sembilan, Ramlan Omar berkata, TM menawarkan  pelanggannya untuk menaik taraf kelajuan jalur lebar kepada UniFi VIP 10 atau UniFi VIP 20 secara percuma apabila mereka melanggan HyppTV Mega Pack atau Sports Pack.

"Bagi pelanggan sedia ada dan baharu untuk perkhidmatan Streamyx yang melanggan atau menaik taraf kepada pakej 8Mbps boleh menikmati HyppTV Platinum Pack atau Ruby Pack percuma," katanya kepada pemberita selepas perlawanan boling antara TM Negeri Sembilan dengan pelanggan TM dan media Negeri Sembilan di sini, malam tadi.

Katanya, perkhidmatan UniFi di Negeri Sembilan telah mula dinikmati penduduk di kawasan ibu sawat Senawang dan Nilai dan mulai tahun ini pihaknya memperluaskan perkhidmatan UniFi ke kawasan Seremban 2.

"Sehingga kini, UniFi di kawasan ini meliputi hampir 14,000 premis dan lebih 5,000 pelanggan kami telah menikmati perkhidmatan UniFi ini. Kami merancang untuk memperluaskan kawasan liputan perkhidmatan UniFi ke Seremban, Rasah dan Port Dickson akhir tahun ini atau tahun depan," katanya.

Ramlan berkata, TM mendapat maklumbalas positif dan permintaan yang amat baik untuk perkhidmatan UniFi daripada pelanggan dan pihaknya juga telah menaiktaraf perkhidmatan di kawasan yang tiada liputan UniFi.

Katanya, TM turut menawarkan perkhidmatan jalur lebar Streamyx dengan kelajuan sehingga 8Mbps bagi kawasan terpilih dan bersama perkhidmatan HyppTV.

Mengenai perlawanan boling itu, beliau berkata program itu diadakan untuk merapatkan hubungan di antara TM bersama pelanggan sektor kerajaan serta wakil media di negeri ini.

Program itu melibatkan 30 wakil media serta 45 pelanggan sektor kerajaan negeri serta Persekutuan. - BERNAMA