TELUK INTAN - Timbalan Perdana Menteri, Tan Sri Muhyiddin Yassin hari ini menyertai jemaah Masjid Sultan Idris II di sini untuk bacaan tahlil bagi Almarhum Sultan Azlan Shah.

Bacaan tahlil yang diadakan selepas solat Jumaat itu turut dihadiri Menteri Besar Perak Datuk Seri Dr Zambry Abdul Kadir.

Sultan Azlan Shah mangkat pada jam 1.30 tengah hari Rabu dan selamat dimakamkan di Makam Diraja Kuala Kangsar, lewat petang semalam.

Muhyiddin dan Zambry kemudian makan tengah hari bersama jemaah dalam jamuan rakyat yang diadakan di perkarangan masjid berkenaan.

Dalam ucapannya pada majlis itu, timbalan perdana menteri berkata umat Islam perlu terus menyokong usaha kerajaan membangunkan masyarakat itu dalam pelbagai aspek termasuk bidang ekonomi.

Katanya, meskipun ada pihak yang cuba mempersoalkan kedudukan agama Islam di negara ini serta perkara-perkara yang membabitkan soal akidah, namun kerajaan masih berpegang teguh kepada prinsip yang termaktub dalam perlembagaan negara.

"Kita akan terus berusaha dan perbaiki di mana-mana yang perlu supaya dapat beri manfaat kepada umat Islam di negara ini," katanya.

Tambahnya, dalam keadaan yang mencabar pada masa ini, umat Islam di Malaysia seharusnya kekal bersatu padu untuk mendukung perjuangan Islam dan menjadi contoh kepada masyarakat negara lain. - BERNAMA