KUALA LUMPUR - Seorang promoter pakaian wanita maut selepas dilanggar kereta ketika melintas jalan menuju ke tempat kerja di Jalan Balakong-Seri Kembangan, berhampiran pusat membeli-belah The Mines, hari ini.

Pemangku Ketua Polis Daerah Serdang Supt Yong Soo Koon berkata dalam kemalangan 10.15 pagi itu, Suraidah Banjar, 26, dari Taman Harmoni Indah, Seri Kembangan, maut di tempat kejadian.

"Siasatan awal mendapati kemalangan berlaku semasa mangsa dan dua rakannya sedang melintas jalan sebelum dirempuh sebuah kereta dari arah Balakong, menyebabkan mangsa mati serta-merta," katanya ketika dihubungi Bernama.

Kejadian turut menyebabkan dua rakannya cedera.

Kes disiasat menurut Seksyen 41(1) Akta Pengangkutan Jalan 1987 kerana memandu dengan cuai sehingga menyebabkan kematian. - BERNAMA