<strong>Pesawat Air Algerie yang dilaporkan terhempas malam ini membawa penumpang kebanyakannya dari Perancis dan warganegara Burkina Faso.</strong>

Dua jet jenis Mirage 2000 dari Tentera Udara Perancis telah dikerahkan untuk mencari pesawat berkenaan jenis MD-83 milik syarikat penerbangan swasta Swift Air yang menyewakannya kepada Air Algerie.

<strong>"Dua jet telah dikerahkan untuk cuba mengesan lokasi pesawat itu," kata jurucakap Tentera Perancis Gilles Jaron, memetik laporan agensi berita <a title="Sumber" href="http://www.reuters.com/article/2014/07/24/us-algeria-flight-jets-idUSKBN0FT1KV20140724">Reuters</a>.</strong>

Pesawat pejuang itu akan melakukan pencarian di lokasi terakhir pesawat itu diketahui dan sepanjang laluan penerbangannya ke Algiers.

Kesemua enam anak kapal merupakan warganegara Sepanyol, kata seorang juruterbang dari Kesatuan Juruterbang Penerbangan Sepanyol (SEPLA).

<strong>Menteri Pengangkutan Burkina Faso; Jean Bertin Ouedraogo berkata, 50 orang penumpang merupakan warganegara Perancis, 24 dari Burkina Fasi, enam dari Lebanon, lima Kanada, empat dari Algeria, dua dari Luxembourg, dua masing-masing satu dari Nigeria dan satu dari Cameroon serta seorang penumpag dari Mali.</strong>

Menurut Ouedraogo, <strong><a title=" KEMASKINI : Pihak Berkuasa Algeria Sahkan AH5017 Terhempas" href="http://mynewshub.my/main/2014/07/24/algeria-dakwa-terputus-hubungan-dengan-pesawat-ah5017/" target="_blank">pesawat AH5017 </a></strong>menghantar mesej akhirnya pada pukul 1.30 pagi GMT, meminta pihak kawalan trafik udara Nigeria menukar laluan penerbangan berikutan hujan lebat.

Menteri Pengangkutan Perancis, Frederic Cuvillier berkata satu mesyuarat tergempar di antara pihak berkuasa penerbangan Perancis akan diadakan dan bilik gerakan krisis akan turut diwujudkan.

Para wartawan ketika ini dilaporkan sudah pun tiba di pejabat syarikat Swift Air di Madrid, Sepanyol untuk mendapatkan maklumat dan berita terkini berkaitan pesawat itu.

Dalam laporan laman web sama, pesawat itu dikatakan hilang di kawasan Gao di dalam negara Mali kira-kira 500km dari sempadan Algeria, demikian kata Perdana Menteri Algeria Abdelmalek Sellal. - <strong>MYNEWSHUB.MY</strong>

Oleh : <strong>IBNU K</strong>