WAWICKSHIRE – Seorang guru wanita nyaris maut apabila dia cuba diracun oleh dua muridnya yang berusia 10 tahun selepas mereka meletakkan bahan toksid di dalam minumannya.

Mujurlah seorang murid perempuan yang menyaksikan perbuatan itu memaklumkan kepada guru itu, Emma Place.

Kejadian berlaku ketika Emma sedang mengajar di dalam kelas dan ketika dia memalingkan badan ke belakang, murid-muridnya itu memasukkan racun tersebut yang merupakan bahan yang digunakan untuk membersihkan bilik air.

Murid-murid tersebut dikatakan anggota satu kumpulan di sekolah berkenaan yang menggelar diri mereka `The Mafia' dan menjadikan enam guru di situ sebagai sasaran.

Emma yang merupakan guru ganti di kelas tersebut bagaimanapun enggan melaporkan kejadian itu kepada polis.

Sebaliknya dua murid tersebut dikenakan tindakan disiplin dan digantung sekolah oleh pihak sekolah.

Manakala murid perempuan yang menjadi wira dengan memaklumkan kepada guru tersebut telah mendapat pingat keberanian daripada pihak sekolah.

Ibu bapa murid terbabit juga dilaporkan amat sedih dengan perbuatan anak mereka.

Kejadian mengejutkan itu berlaku sehari selepas seorang guru, Ann Maquire ditikam hingga mati oleh pelajarnya di dalam kelas di Leeds.