PUTRAJAYA - Kesatuan Pegawai Kastam Semenanjung Malaysia (KPKSM) akan mempergiatkan penganjuran sesi penerangan berhubung pelaksanaan Cukai Barang dan Perkhidmatan (GST) bagi meningkatkan kefahaman rakyat tentang sistem percukaian yang akan dilaksanakan April tahun depan.

Presidennya Ibrahim Ahmad berkata kesatuan itu, yang dianggotai 4,500 pegawai kastam di Semenanjung Malaysia, telah mula menganjurkan beberapa sesi penerangan berkaitan GST yang dikendalikan pegawai kastam di beberapa negeri untuk peniaga sejak 2012.

Katanya permintaan untuk kesatuan itu menganjurkan sesi penerangan untuk GST dilakukan secara sukarela oleh pihak yang berminat.

"Setiap sesi mendapat sambutan dengan kira-kira 300 peniaga telah hadir untuk mendengar penerangan. Sedikit masa lagi penerangan mengenai GST akan diperluaskan kepada orang awam, peniaga dan syarikat-syarikat," katanya dalam sidang media di Ibu Pejabat Kastam di Putrajaya di sini hari ini.

Beliau berkata pendaftaran penerangan mengenai GST kepada syarikat juga telah dibuka sejak awal bulan ini namun sambutan belum menggalakkan.

Ibrahim berkata Jabatan Kastam Diraja Malaysia yang bertanggungjawab sepenuhnya dalam memberikan penerangan mengenai GST, sentiasa bersedia dan tidak mempunyai masalah untuk menghantar pegawai pada bila-bila masa.

"Penerangan mengenai GST juga telah dilakukan pada setiap minggu kepada pegawai-pegawai kastam dan di setiap peringkat negeri," katanya.

Sementara itu, beliau juga kesal dengan tindakan sesetengah pihak yang secara terang-terangan mengkritik kaedah penerangan pelaksanaan GST kepada rakyat.

"Sepatutnya masyarakat perlu akur dan menyokong dasar kerajaan kerana setiap yang dilakukan oleh kerajaan bukan untuk membebankan rakyat malah anggota politik juga tidak seharusnya mengusutkan perkara ini," katanya. - BERNAMA