Lima kanak-kanak Palestin yang tidak berdosa merupakan antara 21 orang rakyat negara itu yang terbunuh ekoran serangan udara kejam oleh rejim Zionis Israel awal hari ini, menurut sumber perubatan.

Menurut laporan AFP yang dipetik Channel News Asia, kebanyakan pertumpahan darah berlaku di bandar selatan Semenanjung Gaza iaitu Khan Younis.

Dalam serangan terbaru, seorang kanak-kanak berusia lima tahun terbunuh apabila peluru berpandu Israel membedil selatan bandar gaza Beit Lahiya.

Menurut seorang jurucakap perkhidmatan kecemasan Palestin Ashraf al-Qudra, serangan dikatakan berlaku kira-kira pukul 1 pagi waktu tempatan dan ia membedil sebuah kedai kopi ketika para pengunjung masih berada di dalamnya menonton televisyen.

Lapan orang terbunuh dan sekurang-kurangnya 15 orang cedera. Selasa lepas, hari pertama operasi serangan, 21 orang terbunuh.

Sekurang-kurangnya 72 nyawa, kebanyakannya kanak-kanak meninggal dunia di Gaza dalam serangan udara yang dilancarkan rejim zionis Israel sejak awal minggu ini.

Memetik laporan laman web Aljazeera, ketika ini askar Israel turut dilihat mula meletakkan anggota tenteranya berdekatan sempadan berkemungkinan melancarkan serangan darat.

Kementerian Kesihatan Palestin berkata kira-kira 550 orang cedera sejak serangan itu bermula dalam minggu ini, yang dikatakan mensasarkan pejuang yang melancarkan serangan roket ke Israel.

Aljazeera menyebut, pihak berkuasa Israel berkata lebih 200 roket telah dilancarkan ke Israel dari Gaza sejak Isnin lepas dengan ada di antaranya mampu menjangkau ke bandar Tel Aviv.

Sehingga kini, 550 lokasi sudah diserang oleh jet pejuang Zionis, termasuk di Gaza City, Beit Hanoun dan Khan Younis.

Kereta perisai tentera rejim turut dilihat meronda di sekitar sempadan Gaza dan ia menimbulkan keresahan yang lebih memuncak bahawa berkemungkinan berlakunya serangan darat.

Hospital-hospital di Gaza semalam menerima ramai rakyat Palestin yang cedera akibat serangan kejam itu. Mesir turut membuka pintu sempadan di Rafah untuk membantu merawat mereka yang tercedera.

Media tempatan juga melaporkan zionis mensasarkan serangan ke atas sebuah rumah dipercayai milik seorang Komander di dalam Briged Qassam, sebuah sayap tentera Hamas. Jumlah kematian akibat serangan itu tidak diketahui. - <strong>MYNEWSHUB.MY</strong>

Oleh : <strong>IBNU KHUSAIRY ARIS</strong>