<p style="text-align: left;">NIBONG TEBAL - Seorang pembekal ayam ditemui mati berlumuran darah dengan kesan kecederaan di kepala di dalam stor premis pemprosesan ayam miliknya di Jalan Changkat, di sini hari ini.</p>
<p style="text-align: left;">Mayat Tan Chye Sian, 41, ditemui oleh abangnya yang datang ke premis berkenaan pada pukul 10 pagi selepas lelaki itu tidak menjawab panggilan telefon.</p>
<p style="text-align: left;">Ketua Jabatan Siasatan Jenayah Pulau Pinang SAC Mazlan Kesah berkata lelaki itu dipercayai dibunuh menggunakan benda tumpul yang dihentak di kepalanya.</p>
<p style="text-align: left;">Beliau berkata siasatan awal polis mendapati seorang lelaki warga Myanmar yang bekerja dan tinggal di premis berkenaan telah menghilangkan diri selepas kejadian itu.</p>
<p style="text-align: left;">"Kami percaya pekerja itu terlibat dalam kejadian itu berikutan ada saksi yang mendengar perselisihan faham dan perang mulut antara mereka pagi ini sebelum melihat lelaki terbabit meninggalkan premis itu dalam keadaan tergesa-gesa," katanya.

Mazlan berkata lelaki Myanmar berusia lingkungan 20-an itu tinggal dan bekerja di situ sejak beberapa tahun lepas dan kebiasaannya dia dan majikannya memulakan tugas seawal jam 4 pagi.</p>
<p style="text-align: left;">Beliau berkata polis tidak menemui sebarang dokumen perjalanan diri pekerja asing itu di stor yang menjadi tempat dia tinggal.</p>
<p style="text-align: left;">"Tan masih bujang dan mayatnya dihantar ke Hospital Seberang Jaya untuk bedah siasat," katanya.</p>
<p style="text-align: left;">Beliau berkata usaha mengesan lelaki Myanmar itu giat dijalankan dan polis meminta orang ramai yang mempunyai maklumat berhubung lelaki terbabit atau kejadian itu supaya menghubungi balai polis berhampiran bagi membantu siasatan. - BERNAMA</p>