KUALA LUMPUR - Bilangan titik panas yang dikesan melalui imej satelit Pentadbiran Atmosfera dan Lautan Kebangsaan (NOAA)-18 di beberapa lokasi dalam negara meningkat kepada tujuh semalam berbanding enam pada Khamis.

Menteri Sumber Asli dan Alam Sekitar Datuk Seri G. Palanivel berkata daripada jumlah itu, tiga titik panas dikesan di Sarawak, dua di Selangor manakala Kedah dan Perak masing-masing satu.

"Bagaimanapun satelit tidak dapat memaparkan jumlah sebenar titik panas berikutan terdapat litupan awan tebal," katanya dalam satu kenyataan hari ini.

Palanivel berkata, di Sumatera, Indonesia sebanyak 35 titik panas dikesan.

Berkenaan pembakaran terbuka, beliau berkata jumlah keseluruhan masih kekal sebanyak 4,007 kes sehingga semalam. - BERNAMA