Perdana Menteri Datuk Seri Najib Tun Razak menggunakan kuasanya untuk memanggil sidang tergempar parlimen dalam masa terdekat.

Sidang khas itu diadakan dengan usul mengutuk tindakan tidak berperi kemanusiaan berkaitan nahas pesawat MH17.

Beliau berkata demikian ketika menyampaikan amanat khas berkaitan nahas berkenaan yang disiarkan secara langsung menerusi RTM1, sebentar tadi.

Beliau turut memberitahu bahawa dengan perkenan Yang Dipertuan Agong, Malaysia akan berkabung selama tiga hari, dengan bendera akan dikibarkan separuh tiang, bermula malam ini sehingga Isnin 21 Julai.

Ia sebagai menghormati tragedi yang menimpa penumpang dan anak kapal nahas pesawat MH17.

Dalam ucapannya selama lapan minit itu, Najib berkata Malaysia tidak akan menuding jari kepada mana-mana pihak yang dipercayai menembak jatuh pesawat MH17 sehinggalah terbukti benar-benar sahih dan dapat disahkan.

Namun jika terbukti ianya ditembak, Malaysia mahu mereka yang bertanggungjawab dibawa ke muka pengadilan.

Beliau menambah, Presiden Rusia, Vladimir Putin menerusi panggilan telefon memberi jaminan akan menggunakan pengaruhnya untuk membantu pasukan penyiasatan melaksanakan tugas mereka.

Beliau turut memberitahu Setiausaha Agung Pertubuhan Bangsa-bangsa Bersatu (PBB) Ban Ki Moon pendirian Malaysia yang menuntut menuntut siasatan peringkat antarabangsa mengenai nahas tersebut.- Agendadaily.com