KUALA LUMPUR - Ketua Polis Negara, Tan Sri Khalid Abu Bakar, meminta bekas pasangan suami isteri yang berhadapan dengan pertindihan perintah mahkamah berhubung hak penjagaan anak mereka, supaya menyelesaikannya mengikut saluran undang-undang.

Beliau meminta mereka agar menyelesaikan terlebih dahulu arahan mahkamah.

Beliau mengulas kes seorang lelaki yang didakwa melarikan anak lelakinya yang berusia enam tahun dari rumah bekas isterinya.

Isnin lalu, Mahkamah Tinggi Seremban telah memberi hak penjagaan anak lelaki dan anak perempuan Izwan Abdullah, 31, kepada ibu kandung mereka iaitu S Deepa, 31.

Mahkamah itu juga membenarkan permohonan Deepa untuk membatalkan perkahwinan mereka kerana Izwan yang dahulunya dikenali sebagai N Viran, telah memeluk Islam.

Namun Mahkamah Syariah sebelum ini telah memberikan hak penjagaan kedua-dua anak mereka yang berusia enam dan sembilan tahun itu kepada Izwan.

Khalid berkata, ketika ini pihak polis tidak boleh menahan Izwan kerana tiada waran tangkap yang dikeluarkan.

<strong>"Jadi eloklah mereka menyelesaikan dahulu perkara berhubung perintah mahkamah ini kerana terdapat pertindihan perintah yang perlu diselesaikan terlebih dahulu.</strong>

<strong>"Namun pihak polis menghormati keputusan kedua-dua mahkamah," katanya kepada pemberita selepas menghadiri aktiviti agama Buddha sempena peringatan Hari Polis ke-207, di sini hari ini.</strong>

Sementara itu, berhubung kes 14 anggota polis yang menghadiri kursus integriti di Kuala Kangsar Isnin lalu yang disahkan positif dadah, beliau berkata semua mereka tidak digantung kerja selagi belum didapati bersalah.

"Mereka positif dadah berdasarkan ujian awal air kencing. Kita masih menunggu ujian kali kedua yang dijalankan oleh pihak hospital sebelum sebarang tindakan diambil," katanya. - BERNAMA