KUALA LUMPUR - Ikatan Ilmuan Nasional (Ilmuan) mempertikaikan keputusan Parti Keadilan Rakyat (PKR) mahu menggantikan Menteri Besar Selangor, Tan Sri Abdul Khalid Ibrahim dengan Datuk Seri Dr. Wan Azizah Wan Ismail.

Timbalan Presidennya, Mazli Noor berkata, kajian yang dilakukan pelbagai pihak ke atas prestasi Selangor sebelum ini menunjukkan populariti Abdul Khalid amat konsisten dan seiring dengan kehendak rakyat Selangor.

"Oleh sebab itu, Ilmuan menggesa agar maklumat kajian tersebut tidak diketepikan dan perlu diterima dengan sejujur-jujurnya dalam mempertimbang untuk mengganti atau mengekalkan Menteri Besar Selangor sedia ada," katanya melalui satu kenyataan media hari ini.

Mazli berkata, senario politik yang berlaku di Selangor itu mengganggu urusan pentadbiran kerajaan negeri terpenting di Malaysia yang menyumbang lebih 23 peratus kepada keseluruhan Keluaran Dalam Negara Kasar (KDNK) negara.

Menurutnya, hal yang menimbulkan keresahan para pegawai kerajaan dan pelabur itu turut mengganggu-gugat senario di negeri lain.

Justeru, beliau menggesa pimpinan PKR meletakkan kepentingan rakyat sebagai keutamaan tertinggi dalam isu itu mengatasi kepentingan organisasi masing-masing apatah lagi kepentingan peribadi mana-mana tokoh.

Katanya, Ilmuan turut merayu supaya pilihan raya semula tidak diadakan di Selangor kerana menyusahkan rakyat dan menimbulkan beban kewangan kepada kerajaan.

Dakwanya, langkah tersebut tidak menghormati mandat rakyat yang baru berusia lebih setahun dan boleh menyemarakkan budaya politik gelojoh dan emosional yang menjauhkan masyarakat tidak matang dalam bersosio-politik.

"Pimpinan politik hendaklah merasa bertanggungjawab dalam mendidik masyarakat ke arah budaya bersosio-politik yang matang dan tenang berasaskan budaya keilmuan yang sepatutnya menjadi amalan dalam sebuah masyarakat sivil," katanya.

Namun, jelas beliau, jika pilihan raya Selangor terpaksa diadakan juga, maka Ilmuan menggesa rakyat Selangor mengambil iktibar daripada senario politik itu memilih parti politik pemerintah yang lebih baik, amanah, berani dan jujur. - mynewshub.my