KUALA LUMPUR - Kumpulan Wang Persaraan (Diperbadankan) atau KWAP telah memeterai usaha sama dengan Intu Hartanah plc. (Intu) ke atas pembelian pusat beli-belah intu Uxbridge di United Kingdom (UK).

Pusat membeli-belah pegangan bebas setinggi tiga tingkat itu terletak di Barat London dan mula dibuka secara rasmi pada Februari 2001

KWAP memperolehi 80 peratus kepentingan dalam usaha sama itu dengan jumlah GBP174.8 juta (RM955.83 juta) manakala Intu mengekalkan kepentingan 20 peratus dan akan terus memainkan peranan menguruskan pusat membeli-belah itu.

Ketua Pegawai Eksekutif KWAP, Wan Kamaruzaman Wan Ahmad berkata, perkembangan terbaru itu menyaksikan KWAP telah melabur kira-kira RM5 bilion dalam pelaburan hartanah antarabangsa.

"Kami berasa gembira memperolehi intu Uxbridge sebagai tambahan terbaru kepada portfolio pelaburan kami. Pembentukan usaha sama itu telah diselesaikan pada 20 Jun 2014 dan kami berbesar hati kerana mempunyai Intu sebagai rakan kongsi perniagaan kami," katanya melalui satu kenyataan media hari ini.

Menurut kenyataan itu, intu Uxbridge dengan ruang sewa seluas 42,041 meter persegi merangkumi 71 kedai-kedai, kafe dan restoran itu mempunyai Debenhams, Pawagam Odeon, H&amp;M, Next, Topshop, Boots dan BHS sebagai penyewa utama.

Ia merupakan pelaburan hartanah ketiga KWAP di UK selepas memperoleh 10 Gresham Street pada Oktober 2012 dengan nilai GBP200 juta dan 88 Wood Street pada April tahun lepas dengan nilai GBP215 juta.

Pembelian intu Uxbridge menjadikan jumlah harta yang dimiliki secara bersama oleh KWAP sebanyak tujuh kerana KWAP mempunyai empat hartanah di Australia. - mynewshub.my

&nbsp;