JOHOR BAHRU - Seramai dua pendatang asing tanpa izin (PATI) mati lemas manakala 19 lagi hilang selepas bot pancung yang dinaiki kira-kira 80 orang karam di perairan Tanjung Piai, dekat Pontian awal pagi tadi.

Nahas pada 1.33 pagi itu dilaporkan berlaku kira-kira tiga batu nautika dari Pulau Pisang.

Sementara itu, BERNAMA melaporkan Penolong Pengarah (Bahagian Operasi Kebombaan dan Penyelamat) negeri, Mohd Rizal Buang sebagai berkata bot pancung berkenaan karam selepas berlanggar dengan bot Agensi Penguatkuasaan Maritim Malaysia semasa Ops Tumpas.

"Pihak bomba berjaya menyelamatkan 61 mangsa tetapi dua daripadanya (seorang lelaki dan wanita) meninggal dunia manakala 10 mangsa cedera dan dihantar ke Hospital Sultanah Aminah untuk rawatan dan 49 mangsa terselamat," katanya ketika dihubungi.

Beliau berkata, operasi mencari dan menyelamat mangsa diteruskan mulai 8 pagi ini melibatkan 20 anggota Bomba dan Penyelamat Negeri. <strong>- BH Online</strong>