Kampar - Seorang lelaki dikhuatiri lemas selepas sampan yang dinaiki bersama dua rakannya bocor dan tenggelam ketika menjala ikan di lombong Kampung Lanjut, Jalan Tanjung Tualang, Malim Nawar, Kampar, petang semalam.

Dalam kejadian kira-kira jam 3.30 petang itu, mangsa Lee Swee Chin, 46, sehingga pagi ini masih gagal ditemui oleh pasukan keselamatan yang menjalankan operasi mencari dan menyelamat mangsa sejak petang semalam.

Ketua Polis Daerah Kampar Superintendan Ng Kong Soon berkata, semasa kejadian berlaku seramai tiga lelaki termasuk mangsa menaiki sampan untuk mejala ikan di lombong terbiar berkenaan, sebelum secara tiba-tiba sampan yang dinaiki mereka dipercayai bocor dan dipenuhi air lalu tengelam.

"Ketiga-tiga lelaki terbabit cuba menyelamatkan diri, namun seorang daripada mereka mangsa gagal berenang ke tebing lombong dan dipercayai lemas.

"Operasi mencari dan menyelamat mangsa dilakukan Balai Bomba dan Penyelamat Kampar bersama angota dari Balai Polis Malim Nawar, namun terpaksa ditunda malam tadi kerana keadaan gelap dan operasi disambung pada pagi ini," katanya. -<strong> myMetro Online</strong>