KUANTAN - Sejak ditubuhkan pada Februari lepas, Unit Rondaan Bermotosikal (URB) Pahang berjaya mengurangkan kadar jenayah termasuk jenayah kekerasan dan harta benda di negeri ini khususnya di kawasan taman perumahan dan industri.

Ketua Polis Pahang Datuk Sharifuddin Ab Ghani berkata ini berikutan statistik jenayah kekerasan di negeri ini merekodkan penurunan iaitu 73 kes pada Mei lepas, berbanding 121 kes pada April.

"Bagi jenayah harta 335 kes dicatatkan pada April lepas menurun kepada 324 kes pada Mei," katanya.

Beliau berkata demikian ketika berucap pada Program 'High Profile Policing' Ketua Polis Pahang dan URB bersama penduduk Taman Perumahan Berjaya Permai, Taman Kempadang Perdana dan Bandar Kuantan Puteri di sini malam tadi.

Turut hadir Ketua Cawangan Khas, Ibu Pejabat Polis Kontinjen (IPK) negeri, Datuk Ridzuan Hashim dan Ketua Polis Daerah Kuantan ACP Abdul Aziz Salleh.

Beliau berkata, program ini adalah antara pendekatan Pasukan Polis Diraja Malaysia (PDRM) untuk mendekati masyarakat secara santai selain beramah mesra dengan penduduk untuk mengetahui permasalahan penduduk setempat.

"Hubungan antara PDRM dan masyarakat ini perlu diperkukuhkan dan kami sentiasa mengalu-alukan kerjasama orang ramai dalam menyalurkan maklumat untuk pencegahan jenayah," katanya.

Sementara itu, Abdul Aziz berkata, sejak empat bulan penubuhannya, sebanyak 18 kes tangkapan berjaya dilakukan URB Pahang di ketiga-tiga kawasan taman berkenaan.

"Kebanyakan kejadian membabitkan kes jenayah pecah rumah, kecurian, samun serta dadah dengan rata-ratanya melibatkan remaja," katanya.- BERNAMA