London – Beliau sudah memiliki rumah mewah, menjadi pemilik kilang besi paling besar di dunia dan saham dalam kelab bola sepak, namun lelaki ketiga paling kaya di Britain, Lakshmi Mittal masih belum puas.

Beliau mahu membeli sebuah gunung dan telah membida lebih RM9.45 juta untuk membeli Blencathra, yang juga dikenali sebagai Saddleback.

Pemilik kawasan itu, The Earl of Lonsdale difahamkan telah menerima tawaran berkenaan dalam usaha menyelesaikan hutang cukainya yang berjumlah RM49 juta.

Bagaimanapun penjualan itu kini menerima tentangan penduduk tempatan, yang mahu kawasan berkenaan yang mempunyai sejarah tersendiri daripada jatuh ke tangan orang luar.

Penduduk berkenaan kini melancarkan kutipan derma dan kini Earl terpaksa mengambil masa selama enam bulan untuk menyelesaikan penjualan itu kerana pihak berkuasa tempatan terpaksa membenarkan kumpulan penduduk mencari dana yang mencukupi.

``Kalau seseorang itu mahu membeli gunung, maka jelas bahawa ia bukan bertujuan untuk kebajikan,’’ kata pengerusi persatuan penduduk di situ, Debbie Cosgrove.